Meta ġejna biex nibdew il-proċess sabiex nintroduċu mekkaniżmi ġodda ta' kif wieħed jipprovdi għal persuni li nstabu ħatja mill-Qorti biex jirrijabilitaw ruħhom ħarisna lejn dak li kien għaddej, kemm fl-Ewropa kif ukoll internazzjonalment. Ħarisna sabiex indaħħlu mhux numru limitat ta' miżuri, iżda pakkett sħiħ li permezz tiegħu stajna nibdlu mill-qiegħ il-kunċett sħiħ tar-rijabilitazzjoni. Oriġinarjament, il-linja li kien jindika l-manifest elettorali tal-Partit Nazzjonalista kienet dik li l- tidħol fis-sistema ġuridika tagħna. Biss, ma ridtx li nħallu barra punti oħra li fil-frattemp żviluppaw. Kont ilni numru ta' snin nittama li nara wkoll, mal-Parole, tlett punti oħra u f'dan il-proġett ġietni l-opportunità li nagħmilhom. Dawn kienu: l-ewwel, l-introduzzjoni tal-medjazzjoni bejn min wettaq id-delitt u fuq in-naħa l-oħra rappreżentant tas-soċjetà u l-vittma tar-reat; it-tieni, it-twaqqif ta' Unità li tieħu ħsieb lil dawk il-vittmi diretti tar-reat fir-rigward ta' persuni li jinsabu fil-Faċilità Korrettiva ta' Kordin; u t-tielet, aġġornament u fl-istess ħin riforma tal-mod kif persuni li għandhom it-teħid tad-droga bħala problema isegwu programmi li jibdluhom. It-triq ta' dan il-proċess ta' bidla ma kenitx waħda qasira, imma twila. Twila għax, l-ewwel, ridna nippreżentaw dokument ta' konsultazzjoni għad-diskussjoni pubblika; it-tieni, ngħarblu dak kollu li ngħad u t-tielet, nerġgħu nippreżentaw il-konklużjonijiet u minn hemm nimxu 'l quddiem biex nippreparaw abbozz ta' liġi. Wieħed li sar, ġie preżentat fil-Parlament u ġie approvat. Waqt li l-abbozz kien pendenti ġew meħuda żewġ miżuri importanti. L-ewwel, ġie mwaqqaf kumitat apposta biex jara bil-preċiż u fid-dettall dak li liġi bħal din kellha bżonn biex tibda taħdem. It-tieni, saru numru ta' laqgħat oħra bejn id-dipartimenti konċernati sabiex wieħed jassigura li l-aspett legali u amministrattiv f'din il-linja jkun, kemm jista' jkun, konformi. Fortunatament, mertu tad-diversi persuni involuti li daħlu għal dan, lejn l-aħħar ta' Settembru tas-sena li għaddiet, kollox kien kważi finalizzat. Id-dokumentazzjoni neċessarja għall-ħruġ tas-sejħiet ta' ingaġġ ta' persuni ġodda kienet lesta f'dak li kien hemm bżonn. Matul din is-sena stajt nara li diversi minnhom ġew, biċċa biċċa, approvati u ħarġu. Dan jawgura tajjeb għax il-liġi, għalkemm toħloq pożizzjonijiet ġodda, kien ikun żball li kieku dawn ħarġu kollha f'daqqa. Għalhekk, fil-Faċilità Korrettiva issa hemm żerriegħa ġdida li bdiet tiġi kultivata. Għażilna l-isem ta' "Ġustizzja Riparatriċi" għax ridna nibgħatu messaġġ ċar. Kull soċjetà, minnha nfisha għandha l-bżonn li tassigura li min jikser il-liġi jkollu jħallas ta' għemilu billi jiġi mċaħħad mil-libertà tiegħu, kif ukoll li tara li min jiġi maqful ikollu għad-dispożizzjoni tiegħu, dejjem jekk ikun irid, programmi u għajnuna biex jibdel lilu nnifsu. Is-soċjetà trid tħares u jkollha fiduċja f'dan. Għalhekk, daħħalna b'mod ċar li min jiżbalja għandu jħallas lura lejn is-soċjetà jew lil dak l-individwu tan-nuqqasijiet li wettaq. B'hekk "riparatriċi", għax min daħal hemm irid jirripara sakemm huwa possibbli. Dan irid iwettqu f'żewġ direzzjonijiet: l-ewwel li jibdel lilu nnifsu; u t-tieni li jaħdem biex jew lill-vittma jew lis-soċjetà jroddilha lura f'dak li naqasha. Għalhekk, għall-ewwel darba għandna liġi li qegħda fit-triq li tbiddel ta' taħt fuq dak li huwa magħruf man-nies bħala "l-ħabs" li ismu proprju huwa "Faċilità Korrettiva". Kull bidla legali kbira, minnha nfisha, trid iż-żmien. Rajtha fid-diversi abbozzi oħra li rnexxieli nġib fis-seħħ. Għax hemm mument li fih wieħed jiżra', mument li fih jikkoltiva u ieħor li fih jaħsad. Il-ħsad jiġi, però jrid iż-żmien tiegħu. Żmien li huwa verament vitali li jieħu għax inkella l-affarijiet, flok isiru tajjeb, isiru b'għaġġla fix-xejn u ma jirnexxux. Il-liġi dwar il-Ġustizzja Riparatriċi fortunatament qegħda taħdem u qegħda fi triqitha. Ċert li mertu tal-persuni li qed iħaddmuha, din qegħda u ser tkompli tirnexxi, jingħad x'jingħad kontra tagħha.
Għaliex Ġustizzja Riparatriċi?